ബംഗാള് ഉള്ക്കടലില് ചക്രവാതചുഴി രൂപപ്പെട്ടു ശക്തി പ്രാപിച്ച് ഉടന് ന്യൂനമര്ദമാകും, ശനിയാഴ്ച വരെ ഇടിമിന്നലോടു കൂടിയ മഴയ്ക്ക് സാധ്യതയെന്ന് കേന്ദ്ര കാലാവസ്ഥ വകുപ്പ് തിരുവനന്തപുരം: 26.10.2021 കേരളത്തില് വീണ്ടും ശക്തമായ മഴയ്ക്ക് സാധ്യത. തെക്കുകിഴക്കന് ബംഗാള് ഉള്കടലില് ചക്രവാതച്ചുഴി രൂപപ്പെട്ടു. അടുത്ത 24 മണിക്കൂറിനുള്ളില് തെക്കന് ബംഗാള് ഉള്കടലില് ന്യുനമര്ദം രൂപപ്പെടാന് സാധ്യതയെന്നാണ് കേന്ദ്ര കാലാവസ്ഥ വകുപ്പിന്റെ വിലയിരുത്തല്. കേരളത്തില് ഒക്ടോബര് 30 വരെ വ്യാപകമായി ഇടിമിന്നലോടു കൂടിയ മഴയ്ക്കും ഒറ്റപ്പെട്ട സ്ഥലങ്ങളില് ശക്തമായ മഴയ്ക്കും സാധ്യതയുണ്ടെന്ന് കേന്ദ്ര കാലാവസ്ഥ വകുപ്പ് അറിയിച്ചു.സംസ്ഥാനത്ത് ചൊവ്വാഴ്ച പരക്കെ ഒറ്റപ്പെട്ട ശക്തമായ മഴയ്ക്ക് സാധ്യതയുണ്ടെന്നാണ് മുന്നറിയിപ്പ്. ഇതിന്റെ അടിസ്ഥാനത്തില് എല്ലാ ജില്ലകളിലും യെലോ അലേര്ട് പുറപ്പെടുവിച്ചു. അടുത്ത 3 മണിക്കൂറില് ആലപ്പുഴ, കോട്ടയം, എറണാകുളം എന്നീ ജില്ലകളില് ഒറ്റപ്പെട്ടയിടങ്ങളില് കാറ്റിനും മഴയ്ക്കും സാധ്യതയുണ്ടെന്നും കേന്ദ്ര കാലാവസ്ഥ വകുപ്പ് ഉച്ചയ്ക്ക് ഒരുമണിക്ക് പുറപ്പെടുവിച്ച വാര്ത്താക്കുറിപ്പില് അറിയിച്ചു. ബുധനാഴ്ച ആലപ്പുഴ, കണ്ണൂര്, കാസര്കോട് ഒഴികെ 11 ജില്ലകളിലും യെലോ അലേര്ട് പുറപ്പെടുവിച്ചിട്ടുണ്ട്. ഈ ആഴ്ച അവസാനത്തോടെ ബംഗാള് ഉള്കടലില് പുതിയൊരു ന്യൂനമര്ദത്തിന് സാധ്യതയുണ്ടെന്നും കാലാവസ്ഥ നിരീക്ഷണകേന്ദ്രം അറിയിച്ചു.ഒക്ടോബര് മുതല് ഡിസംബര് വരെ നീണ്ടു നില്ക്കുന്ന തുലാവര്ഷക്കാലം, ചുഴലിക്കാറ്റ് സീസണ് കൂടിയായതിനാല് ഇത്തവണ കൂടുതല് ന്യൂനമര്ദങ്ങള്ക്കും ചുഴലിക്കാറ്റുകള്ക്കും സാധ്യതയുണ്ടെന്നാണ് നിഗമനം. ഇത്തവണ സംസ്ഥാനത്ത് തുലാവര്ഷം സാധാരണയില് കൂടുതല് ആയിരിക്കുമെന്ന് കേന്ദ്ര കാലാവസ്ഥ വകുപ്പ് നേരത്തെ മുന്നറിയിപ്പ് നല്കിയിരുന്നു.